Komisijos sprendimas
2002 m. gruodžio 4 d.
dėl azafenidino neįrašymo į Tarybos direktyvos 91/414/EEB I priedą
(pranešta dokumentu Nr. C(2002) 4781)
(tekstas svarbus EEE)
(2002/949/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [1] su paskutiniais pakeitimais, padaryta Komisijos direktyva 2002/81/EB [2], ypač į jos 6 straipsnio 1 dalį,
kadangi:
(1) Pagal Direktyvos 91/414/EEB (toliau - direktyva) 6 straipsnio 2 dalį Ispanija 1997 m. liepos 25 d. gavo Du Pont de Nemours (pareiškėjo) paraišką dėl veikliosios medžiagos azafenidino (DPX R 6447) įrašymo į direktyvos I priedą.
(2) Pagal Direktyvos 6 straipsnio 3 dalies nuostatas Komisija savo Sprendime 98/242/EB [3] patvirtino, kad pateikti dokumentai dėl azafenidino galėtų būti laikomi iš esmės atitinkančiais duomenų ir informacijos reikalavimus, nustatytus II priede, o augalų apsaugos produkto, savo sudėtyje turinčio šios veikliosios medžiagos, atveju - direktyvos III priede.
(3) Pagal Direktyvos 5 straipsnio 1 dalį veiklioji medžiaga galėtų būti įrašyta į I priedą ne ilgesniam nei 10 metų laikotarpiui, jeigu galima tikėtis, kad nei jos naudojimas, nei šios veikliosios medžiagos turinčių augalų apsaugos produktų likučiai neturės kenksmingo poveikio žmogaus ar gyvūnų sveikatai, požeminiam vandeniui ar kitokio neleistino poveikio aplinkai.
(4) Azafenidino poveikis žmogaus sveikatai ir aplinkai buvo įvertintas pagal direktyvos 6 straipsnio 2 ir 4 dalį dėl pareiškėjo siūlomo naudojimo. Ispanija, kaip paskirtoji valstybė narė pranešėja, 2001 m. vasario 23 d. pateikė Komisijai medžiagos įvertinimo ataskaitos projektą.
(5) Gavusi valstybės narės pranešėjos ataskaitą, Komisija pradėjo konsultuotis su valstybių narių ekspertais ir pareiškėju Du Pont de Nemours, kaip numatyta direktyvos 6 straipsnio 4 dalyje.
(6) Pareiškėjas informavo Komisiją ir valstybę narę pranešėją, kad jis nebenori dalyvauti darbų programoje, susijusioje su šia veikliąja medžiaga.
(7) Dėl to yra neįmanoma šią veikliąją medžiagą įrašyti į Direktyvos 91/414/EEB I priedą.
(8) Bet koks laikotarpis pašalinti, saugoti, pateikti į rinką ir naudoti turimas augalų apsaugos produktų, savo sudėtyje turinčių azafenidino, atsargas pagal Direktyvos 91/414/EB 8 straipsnio 1 dalį turi būti ne ilgesnis nei 12 mėnesių, kad būtų leista turimus kiekius naudoti ne ilgiau nei vieną auginimo sezoną.
(9) Šis sprendimas neapriboja jokių veiksmų, kurių vėliau galėtų imtis Komisija dėl šios veikliosios medžiagos pagal Tarybos direktyvą 79/117/EEB [4].
(10) Tikslinga, kad galutinė peržiūros ataskaita, išskyrus konfidencialią informaciją, būtų laikoma prieinama ar padaryta prieinama valstybėms narėms, kad su jomis galėtų susipažinti suinteresuotos šalys.
(11) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Azafenidinas kaip veiklioji medžiaga nėra įrašyta į Tarybos direktyvos 91/414/EEB I priedą.
2 straipsnis
Valstybės narės užtikrina, kad:
1) augalų apsaugos priemonių, savo sudėtyje turinčių azafenidino, laikinos registracijos panaikinamos per 6 mėnesius po šio sprendimo priėmimo;
2) nuo šio sprendimo priėmimo dienos augalų apsaugos produktai, savo sudėtyje turinčios azafenidino, negali būti laikinai registruojami remiantis Direktyvos 8 straipsnio 1 dalyje numatyta leidžiančia nukrypti nuostata.
3 straipsnis
Bet koks valstybių narių suteiktas atidėjimo laikotarpis pagal Direktyvos 91/414/EEB 4 straipsnio 6 dalies nuostatas turi būti kuo trumpesnis, bet ne ilgesnis nei 18 mėnesių nuo šio sprendimo priėmimo dienos.
4 straipsnis
Valstybės narės sudarys galimybę suinteresuotoms šalims susipažinti su azafenidino peržiūros ataskaita, išskyrus konfidencialią informaciją, kaip apibrėžta Direktyvos 91/414/EEB 14 straipsnyje, ar ją pateikti joms gavus konkretų prašymą.
5 straipsnis
Šis sprendimas yra skirtas valstybėms narėms.
Priimta Briuselyje, 2002 m. gruodžio 4 d.